Papersnake/gushiwen huggingface dataset:
方氏临清堂二首
马廷鸾（宋代）

陶翁归计已成迟，未折腰前好赋诗。
到底尚称千载士，高人拈向此中题。
送胡考甫
张耒（宋代）

胡公精悍姿，勇气如秋鹰。
兵书百万言，挥麈谈如倾。
羞戴文吏冠，慨然喜功名。
愿得丈二殳，为国作长城。
朝廷士力盛，战马如云腾。
貔貅饱肉食，武库森神兵。
此岂不足用，麾之若雷霆。
如何彼黠虏，坐敢邀金缯。
由来在得将，选择当至精。
譬如养骐骥，有御乃能行。
安得伟丈夫，长驱两隅清。
淮南听公语，乃是卫霍朋。
终军白面儿，尚欲请长缨。
纵横老将手，出袖盍一呈。
策马勿自滞，我将观厥成。
一奋庸将骄，泛灌出精英。
立功报天子，执节旗旌。
男儿当封侯，宁为老书生。
谢馈药
宋自适（宋代）

投老如僧不出家，羸躯无奈病相加。
头旋似倚当风柳，目眩如看隔雾花。
高束诗书参素问，尽抛琴剑学丹砂。
旧时载酒今怀药，解识扬雄独有巴。
神龙后乌鹊窠谣
佚名（唐代）

山南乌鹊窠，山北金骆驼。镰柯不凿孔，斧子不施柯。
田家春望
高适（唐代）

出门何所见，春色满平芜。
可叹无知己，高阳一酒徒。
官舍书事二首
张士逊（宋代）

一载涪江上，转添山野情。
手携僧共出，笔放吏归耕。
长歌一首
章钟亮（清代）

丈夫七尺身昂藏，酒酣耳热神飞扬。脱帽露顶所不禁，吴侬入楚皆同乡。

座中在癖杜元恺，胸罗武库壁垒张。文坛元帅张子寿，词锋熊熊旗鼓当。

修仁只许谭风月，语入元妙参老庄。翩翩年少杨德祖，时出议论相颉颃。

方干补唇善谐谑，风流小杜亦清狂。诸君言语妙天下，千人辟易走且僵。

我无李白粲花舌，独有阮生盗酒肠。醉后狂歌颇自得，请浮大白倾三觞。

掷笔长啸出门去，白云红树恣徜徉。
自青龙岭踰长城，登八达岭放歌
洪繻（清代）

阴山、祁连安在哉，我从绝顶登天台。万骑胡儿今不见，万山叠叠东西来。

东望临榆负山海，西望恒岳飞尘埃。太行、蓟邱挟两腋，勾注井陉如累垓。

秦皇、汉武多边才，能隔大漠寻蓬莱。起自临洮至辽东，长城万里蒙恬开。

高齐幽州事徘徊，缮治长城下口隈。我在岭头一俯视，荒荒莽莽红叶堆。

南下倒马关，北上飞狐口。密云山如虎豹临，桑乾河作龙蛇走。

此岭嵯峨镇域中，插天疑有鬼神守。岭外大野浩茫茫，岭内连山峰陡陡。

峰嶂虽逼天，陉谷若开牖，北门锁钥长在手。呜呼谁能从军赴沙碛，南北东西此枢纽！
古意
夏伊兰（清代）

涧底松桓桓，冈头柏郁郁。劲节历冰霜，不知世荣辱。

中有绝代姿，牵萝补茅屋。爱洁憩林泉，含贞抱幽独。

欲折贻佳人，素心渺何托。缅彼春花开，红紫纷繁缛。

争妍更取怜，时荣亦时落。遂令深情人，怜香歌当哭。

所以桃李姿，不及女贞木。
和王晋卿送梅花次韵
苏轼（宋代）

东坡先生未归时，自种来禽与青李。
五年不踏江头路，梦逐东青泛蘋芷。
江梅山杏为谁容，独笑依依临野水。
此间青物君未识，花浪翻天雪相激。
明年我复在江湖，知君对花三叹息。
赠周庞斋居士
白玉蟾（宋代）

召公八为入为相，太公八为出为将。
赵州八为方行脚，钟离八为离尘劫。
古者八为方施为，何况百岁七为稀。
居士而今七为七，黄发皓齿修庞眉。
汉时栾巴七为七，红炉炼就一朱橘。
晋郑思远七为七，方与葛洪一相识。
我知居士神仙人，蓬莱路上空月明。
人间宿留不肯归，老松筋骨鹤精神。
性海淡淡寒潭莹，心天耿耿银河静。
有一孟子耕书田，有一季子鏖笔阵。
弄璋弄瓦遂箕裘，双凤飞鸣椿树秋。
寿山福海身优游，掇取酒船相拍浮。
南极一点夜照耀，劝君迟赴玉皇韶。
既到人间不住千百年，归去空被老彭笑。
云南
史谨（明代）

城南双塔高嵯峨，城北千山如涌波。隔断中原万馀里，耳边无处闻弦歌。

我来正值兵戈后，厌听边声出刁斗。壮士沈雄细柳营，岂效棘门空赳赳。

金戈铁马拥云雾，顾尔群凶如培塿。军中大将汉武侯，气吐虹霓横素秋。

七擒七纵平其酋，杀气惨淡空中收。群氓趁虚出方物，蒟酱莋马随氂牛。

蛮语侏离若禽鸟，笑听华言不谙晓。纵横跋扈无尊卑，翻觉王臣眼中小。

回首令人忆中国，拔剑高歌倚天立。碧鸡苍苍元气湿，梁王宫殿为荆棘。

鹧鸪朝鸣狐夜集，金满床头总何益。不如一醉杏花村，濯足昆明看山色。
送客北门晨登山木阁
虞集（宋代）

晨登山木阁，零雨煖于春。溪水解留客，梅花偏照人。

秫香知酒熟，市远觉民淳。此地堪娱老，惟愁度水频。
相士
释师范（宋代）

鳞皴一块烂枯柴，几见春风长绿苔。
岂谓先生也相许，驴年决定放花开。
试笔
朱松（宋代）

老来诗思如焦谷，自愧霜毫来故乡。乞与杨家枣心样，要将掣管试诸郎。
梅花
贾似道（宋代）

山北山南雪半消，村村店店酒旗招。
春风过处人行少，一树疏花傍小桥。
勉绳武王生
赵汝谔（宋代）

家世才名著论衡，君今正好继前程。
门开且悟扶风业，阅市须耽洛邑经。
道在虞翻应有述，学高韩愈岂无称。
圣贤都属吾儒事，莫堕疎慵忝此生。
余吏部挽诗三首 其三
洪适（宋代）

清音扁新阁，山色送溪声。尚欠题诗债，难寻把酒盟。

囊空无长物，甑堕底浮名。绋路它州远，临风泪睫横。
和张季长少卿尘外亭韵
袁说友（宋代）

金城玉垒雄西边，云崖凛凛摩苍天。
环城万井四十里，无处著眼江头烟。
我来登临重叹息，搜索胜景披云巅。
结亭百雉上南郭，山川映带围桑田。
春风城南细麦好，夏雨城北圆荷鲜。
长澜四溢去不断，茂林百种森当前。
朝光下卷西山雾，界天一白如熔甄。
两年寂寞谁知己，一日邂逅诗中仙。
品题印可喜所遇，澜翻笔下源流泉。
平山醉翁何以重，一词一记垂千年。
于今尘外已独步，壮观绝致谁争妍。
痴儿莫苦簿书债，一笑亭上应忘筌。
春来花柳剩遨乐，念我一舸方东遄。
甘棠遗爱定无有，赤壁怀去犹能全。
他年吴蜀问安好，简缯各寄沧浪篇。
卜算子·雅淡浅深黄
张炎（宋代）

雅淡浅深黄，顾影欹秋雨。

碧带犹皱笋指痕，不解擎芳醑。

休唱犹阳关，如把相思铸。

却忆铜盘露已干，愁在倾心处。
和中裕古鉴
韦骧（宋代）

君有青铜独可怜，规模奇古众疑年。寒光不减虽人致，真鉴无期本自然。

秋水未堪方洞照，霜蟾应是恨长圆。主人较艺还如尔，坐别嫫施丑与妍。
鹧鸪天（豫章郡王席上）
向子諲（宋代）

两个鸳鸯波上来。一緺杨柳掌中回。已愁共雪因风去，更着繁中急管催。

含浅笑，劝深杯。桃花气暖眼边开。司空常见风流惯，输与山翁醉玉摧。
秋题
薛能（唐代）

独坐东南见晓星，白云微透泬寥清。

磷磷甃石堪僧坐，一叶梧桐落半庭。
【双调】转调淘金令　思情
李邦祐（元代）

花衢柳陌，恨他去胡沾惹。秦楼谢馆，怪他去闲游冶。独立在帘儿下，眼巴
巴则见风透纱窗，月上葡萄架。朝朝等待他，夜夜盼望他，盼不到如何价？当初
共他，俏一似双飞燕，如今误我，好一似失了群的雁。教我愁无限，要见他难上
难，我这里冷落孤帏独自空长叹。行行不奈烦，频频的掩泪眼，事事都心懒。
初相见时，止望和他同谐老。心肠变也，更无些儿好。他藏着笑里刀，误了
我漆共胶。他如今漾了甜桃却去寻酸枣。我这里自敲爻，怎生消？怎生消磨得我
许多烦恼？
魂劳梦穰，为伊空惆怅；行思坐想，为伊成悒怏。想伊是铁心肠，全不忆共
燃香。咱因他弃了家私受了驱驰，更离了故乡。伊家好歹心肠，不思量，不思量
香罗带绾同心在你行。
次韵如晦木犀因寄其从父性之老同舍
戴表元（宋代）

诗力如弓不易张，烦襟且觉对花凉。
玲珑南雪晴秋树，淅窣西风夜月香。
消得玉人歌古谈，许谁金屋斗清狂。
风流更忆同袍老，一坞间云傍水乡。
会峰亭
欧阳修（宋代）

山势百里见，新亭压其巅。
群峰渐靡迤，高下相绵联。
下窥疑无地，杳蔼但苍烟。
是时新雨余，众壑鸣春泉。
林籁静更响，山光晚逾鲜。
岩花为谁开，春去夏犹妍。
野鸟窥我醉，溪云留我眠。
日暮山风来，吹我还醒然。
醉醒各任物，云鸟徒留连。
长安即事 其四
张廷瓒（清代）

宏开秘阁集簪裾，巢许弹冠到石渠。一自弓旌搜海岳，更谁蓑笠狎樵渔。

自惭金马人非选，共喜瀛洲地有余。汉代几人夸博物，《子虚》争荐马相如。
咏史二首
张祜（唐代）

汉代非良计，西戎世世尘。无何求善马，不算苦生民。

外国雠虚结，中华愤莫伸。却教为后耻，昭帝远和亲。

留名鲁连去，于世绝遗音。尽爱聊城下，宁知沧海深。

偶然飞一箭，无事在千金。回望凌烟阁，何人是此心。
沁园春（题桃源万寿宫）
葛长庚（宋代）

黄鹤楼前，吹笛之时，先生朗吟。想剑光飞过，朝游南岳，墨篮放下，夜醉东邻。铛煮山川，粟藏世界，有明月清风知此音。呵呵笑，笑酿成白酒，散尽黄金。

知音。自有相寻。休踏破葫芦折断琴。唱白苹红蓼，庐山日暮，西风黄叶，渭水秋深。三入岳阳，再游湓浦，自一去优游直至今。桃源路，尽不妨来往，时共登临。
倚棹
罗隐（唐代）

倚棹听邻笛，沾衣认酒垆。自缘悲巨室，谁复为穷途。

树解将军梦，城遗御史乌。直应齐始了，倾酌向寒芜。
江亭小集
胡思敬（清代）

辇下文章日寥寂，孤亭兀坐一轩眉。春阴酽酽寻茶梦，宿草茫茫入酒悲。

欲障浊尘风又起，乍聆清呗日将移。眼中百雉岧峣甚，曾陷危城听鼓鼙。
寄吴少溪宫录七十 其七十 沈大宗伯使问寄谢
于慎行（明代）

忆昔趋陪禁苑游，宫霞日日五城楼。十年梦隔金华漏，千里心依玉树秋。

望里云鸿能北向，愁边河水自东流。知公容鬓今何似，鲁国书生已白头。
交傍晚凝子华见寄
陈著（宋代）

老矣息林邱，平生不径由。
知心时一见，安分别无求。
寒卧死中活，荣华乐处忧。
世閒何限事，曾看过云不。
七星杉
陈肃（宋代）

峭石七星杉，凌云势森耸。
月照林影寒，风起龙势动。
高低松桧枝，环如众星拱。
同赵长水汎舟
辛愿（金朝）

洛水秦山晚自澄，孤洲烟树绿相仍。波摇朗月浮金镜，岭隔华星断玉绳。

但觉转船惊白鸟，岂烦挥翣怒青蝇。风尘浩荡飘蓬里，愧似林宗陪李膺。
小亭落成都官有诗次韵以谢 其二
洪皓（宋代）

小亭偪仄仅容身，开宴添樽有主人。爽垲何妨当九夏，芳菲可主过三春。

休嗟芍药随风陨，待看葵花向日新。万里远来逢一饱，粗胜夫子厄于陈。
宫词 其九十六
王仲修（宋代）

玲珑翠网隔尘埃，鉴里双鸾挂宝台。睡起日高花影转，玉盘香篆半成灰。
次王定国韵书丹元子宁极斋
苏轼（宋代）

仙人与吾辈，寓迹同一尘，何曾五桨馈，但有争席人。
宁极无常居，此斋自随身。
人那识郗鉴，天不留封伦。
误落世网中，俗物愁我神。
先生忽扣户，夜呼祁孔宾。
便欲随子去，著书未绝麟。
愿挂神武冠，往卜饮马邻。
王郎濯纨绮，意与陋巷亲。
南游苦不早，倘及莼鲈新。
探梅
张纲（宋代）

俗态多违性，忧梅不近城。诗书看长物，林壑寄馀情。

傍驿寻梅使，冲寒过曲生。一枝供细酌，归路见参横。
辋川集二十首·金屑泉
裴迪（唐代）

萦渟澹不流，金碧如可拾。
迎晨含素华，独往事朝汲。
衡阳舟中
戴复古（宋代）

萧萧风雨送行舟，小泊垂杨古渡头。
不忍缓行江上路，落梅片片是诗愁。
醉落魄（前题）
姚述尧（宋代）

春回海角。望中佳气连云幕。晓来隐隐闻天乐。玉女金童，来奉来池约。

东风已破蟠桃萼。霞觞荐寿更酬酢。香山舞罢宫花落。步辇安舆，岁岁同行乐。
游朝阳岩遂登西亭
蒋之奇（宋代）

昔游不在远，幽岩临治城。嵚岑俯潇碧，庨豁延阳明。

绿涧可径八，滑路偪仄行。泉源自何来，涓涓玉锵鸣。

疑穿云雷窟，常带鱼龙腥。寒江净泻镜，怪石坐开屏。

幽鸟驯可罗，潜蛟深莫罾。梯险接层栈，冠颠耸危亭。

俯睨极玄窞，仰攀穷青冥。蹇旷出物表，高虚挹玄英。

惜哉非吾土，不得憩此生。旧业寄阳羡，故园依晋陵。

秋风滆湖白，春色颐山青。一从绅笏去，遂使猿鹤惊。

迂疏暗时机，孱琐叨官荣。谪弃分所宜，愧恧颜已盈。

人生讵有几，世累吾方轻。愿言解羁绁，上疏还簪缨。

宁居召魂魄，恬养休性情。纷华屏外慕，冲澹严中扃。

穷年伴农圃，毕志先畴耕。
拟寒山寺 其七十四
释怀深（宋代）

一日日知衰，一年年觉老。唯有贪爱心，顽然如壮少。

临行念子孙，垂死顾财宝。世间此等人，可哀不可吊。
三徒五苦辞 其四
佚名（隋代）

淫嫉为祸首，灭身之至患。含养如此害，岂是道所安。

知恶而不革，恐必致夭残。怀毒日斋直，令我发长叹。
仁宗皇帝挽诗十首
文同（宋代）

求治亲垂诏，观文自著图。
何曾凭喜怒，未省蔽谗谀。
尘世留微号，烟霄返旧都。
悠悠增筴验，难问鬼臾区。
谢韩用可和记梦诗
许景衡（宋代）

尝闻欧阳子，自许一世豪。及得梅老蟠桃诗，畏彼松柏临蓬蒿。

歘然欲以怪自戏，新句远继愈与郊。嗟我后来亦何为，敬诵遗墨徒嘈嘈。

有时援笔学模写，矫首但觉嵩衡高。宣城无人颖尾空，百年风月何寥寥。

那知吏部有孙子，年少力学精风骚。前日记梦属我韵，笔墨奔放欲与二子争秋毫。

秦盆楚筑未觉陋，锵然入耳惊咸韶。昔我一官向天台，春风洞府生碧桃。

简书坐束寸步不能到，落花流水空迢迢。羡君幽梦得所适，一饱便觉忘荤臊。

要寻苏后评济漯，岂学刘阮迷妖娆。百年扰扰亦梦耳，更较长短论昏朝。

不如吟诗饮美酒，从他世事如牛毛。
喜雨
李覯（宋代）

人皆喜膏泽，我独忧丰年。
岁凶已贱糶，年丰安得钱。
赋役忽惊骇，仓廪甘弃损。
铢铜苟可换，富贵宁构怜。
归来官事了，相吊柴门边。
农夫未尽死，谷价应常然。
王心幸仁圣，分职当忠贤。
谓谷贱为美，咄咄无欺天。
和唐韦相国盛山十二咏 其九 琵琶台
韦骧（宋代）

象物名台势，琵琶出自然。登临得真趣，所乐类无弦。
题张季长少卿饰庵，名取告词云"学足以自饰
杨万里（宋代）

吾友张饰庵，学到贲上白。
真贲初非文，至饰亦无色。
君看瑄玉姿，岂借青黄饰。
宝气不自中，白虹贯空碧。
饰庵隐岷岭，英名震京国。
鲁论感凤叹，春秋辩麟获。
孝庙聘丘园，有来校坟籍。
光皇访忠贤，再起贰卿棘。
未应两朝旧，不侍九重侧。
训词揭昭回，圣意深记忆。
盍归赞人文，小却犹讲席。
未要从子真，带月耕岩石。
早秋客舍
杜牧（唐代）

风吹一片叶，万物已惊秋。
独夜他乡泪，年年为客愁。
别离何处尽，摇落几时休。
不及磻溪叟，身闲长自由。
别家山二绝
郑刚中（宋代）

简书催我就征途，对坐西山暂索居。
闻说仕途巇险甚，未应从此便相疏。
赠赵排岸兼简汪尉
陈造（宋代）

二年俛眉簿书俗，分无足音到空谷。赵侯缥缈尘外人，肯舣归空问幽独。

冰壶炯炯当九秋，岩电熠熠悬双目。小家樽俎解咄嗟，卷褥或能营酒肉。

从容不待投辖留，坐来屡跋铜盘烛。酒酣辞锋不受触，脱手诗成惊破竹。

雄才伟论两超绝，磊嵬大称此腰腹。定多欬唾到银笔，自可风标藏画轴。

别去日月讵几馀，丰悴真成手翻覆。慈乌绝哺心糜碎，脊令断行泪陆续。

化儿与人底异情，念君胡宁耐荼毒。诗肠祇作饥雷吼，谭舌未免穷涂哭。

肉割鹭股竟何补，书凭雁翼惭虚辱。退之方急一箪食，少陵徒思万间屋。

语追竞病代舍宽，王将军家禄千斛。奋蜚行矣君有待，否泰更之吾已熟。

岂容步仞局赤骥，会见青冥上黄鹄。奉川之汪乖崖上，有粟如阜金如粟。

载宽县籍偿丁算，长与饥民共年谷。一牛鸣地监河侯，盍令颜阖能饘粥。
碧渠诗为李君宗朝赋
靳贵（明代）

白云深处有山庄，分得沧溟入小塘。水面雨翻菱叶乱，门前风送稻花香。

竹床不作劳生梦，石枕惟藏种树方。愧我素餐无寸补，明农何日共徜徉。
钱水西藕花香里读楞严图 其二
祖观（清代）

萧然一衲坐绳床，虚室常明海印光。选罢耳根参鼻观，木鱼风定藕花香。
炼魔石
王尔烈（清代）

仙人堂下路嵯峨，密树牵衣伛偻过。身到夹峰穿穴蚁，面临圆石乘潮鼍。

孤僧打七经风雪，众客参三畏薜萝。岂为炼魔来此地，诗魔翻恐更增多。
书杭州西湖涉公堂
释保暹（宋代）

孤舟孤鹤与孤云，湖上深居自不群，
高卧可能容一榻，青山西岸且平分。
送人还会稽
刘应时（宋代）

稽山佳趣胜蓬瀛，橘里渔樵画不成。
我欲鉴湖分一曲，烦君先与白鸥盟。
柳
刘子翚（宋代）

体为常轻定复飘，间梅遮杏得春饶。
别离处处添愁色，风雨年年换旧条。
拂瓦半枯陶令宅，沿溪不断灞陵桥。
凄凉又见千门绿，野老当时恨未销。
季秋初七夜登舟留别重闱
王嗣晖（清代）

登程更已残，夜寒生凄恻。微风淡云月，清露孤舟夕。

回看水茫茫，江影千重白。俯首一沈思，转侧愁更忆。

阿爷白发多，阿母衰颜色。临别语殷殷，一步屡休歇。

嘱儿勿思亲，亲侧人如积。阿姊隔无多，阿妹同衾席。

阿兄将至京，有嫂能侍食。出房语复语，大母重呼入。

秋尽早制衣，寒近催刀尺。今夕儿自去，儿像留吾侧。

未能同色笑，聊可慰岑寂。莫为儿女态，早定归宁日。

当此愁思中，转觉欢无极。人生乐莫乐，何用长叹息。
催鄮西赏莲兼谢祈晴见奖之作 其二
霍与瑕（明代）

祈麦晨参罢，殷忧独绕庭。乱云增夏水，连雨怨宵星。

燮理真惭负，迂疏几醉醒。民间多苦曲，凄断不堪听。
丘原午泊
卢遂（清代）

残溜声声水竹西，荒村日午数鸡啼。舟横古渡无人处，一树野桃开碧溪。
临江仙（燕诸部使者）
葛胜仲（宋代）

自古吴兴称冷僻，菰城水浸粼粼。回星难望使车尘。如何三日粼，并有五行人。

文似枚皋加敏速，记书易若张巡。幕中无用郄嘉宾。他年浮枣会，莫忘两溪春。
宫墙树
刘崧（元代）

宫墙树，乃是青青柏。劲直由来气拂云，坚刚况复心如铁。

枝间岂少王裒泪，土中定有苌弘血。事往空遗国士悲，年深尚记乡人说。

宫墙柏，何青青，千古万古遗精灵。宫墙若倾柏树折，府君之名应不灭。
和王安抚六言十首
项安世（宋代）

诗声长甬则震，笔阵战功曰多。
自抽天上机杼，不落人间臼科。
寓居婺倅厅秋夜观书有感四首 其二
许及之（宋代）

每当剧暑忆秋期，暑退凉生喜可知。不奈寒蛩促机杼，等閒催得鬓成丝。
独吟
多隆阿（清代）

劳劳尘事恐无成，独自沈吟绕屋行。月在身前应鉴我，花于别屋尚牵情。

耳听地籁心长静，水过天风浪不平。闭户学书兼学剑，此生未敢貌荣名。
三岩诗 火星岩
卢臧（宋代）

岩扃瞰群阜，畴昔道宫邻。荧惑标名旧，浮屠缔构新。

石寒长滴乳，池润不生尘。吾到期深入，虬蛇勿噬人。
和俞几先喜雨二首
曾协（宋代）

万人望岁正艰难，坐对盘餐泚在颜。
沿泝谩谈舟楫利，圃畦未放桔槔闲。
欢呼甘雨今朝足，准拟丰年旧观还。
眼裹尘氛扫除尽，拟人空翠绕西山。
醉蓬莱（天宁节作）
葛胜仲（宋代）

望葱葱佳气，虹渚祥开，斗枢光绕。析木天津，正灵晖腾照。鹭缀分班，象胥交贡，奉御觞清晓。玉殿寒轻，金徒漏永，瑞炉烟袅。

万宇均欢，示慈颁燕，寿祝南山，庆均凫藻。缥缈红云，望九重天表。舞兽锵洋，抃鳌欣戴，度管弦声杳。历草长新，蟠桃永秀，与天难老。
喜雨次甄云卿监簿韵
楼钥（宋代）

四郊苗槁勃然兴，顿觉欢声满郡城。
行且刈云成岁事，敢因喜事记亭名。
昔名鱼在釜中活，今见龙从地上行。
忧国愿丰同此乐，读君佳句欲风生。
张比部景真挽诗 其二
刘攽（宋代）

五岭瘴疠地，宦游前事存。求为勾漏令，卧念少游言。

夫子独不返，壮心谁复论。凄凉大招赋，不见入修门。
咏史下·明帝四首
陈普（宋代）

柳谷川西示讨曹，摩波井底见芳髦。
藩垣屏翰无方尺，何用凌霄百丈高。
白云先生
徐积（宋代）

白云先生面如铁，一片良心似明月。腹中和气如春阳，齿下清风欲为雪。

群儿走马正欢欢，先生高躅方寻山。嵩山泰山俱有约，先访王乔后陈抟。

浮丘严驾欲迎子，玉女整衣开瑶关。山中自是逍遥家，手磨红蕊生龙霞。

鼎中气焰成何物，不炼黄金炼丹砂。明月一声何处啸，但觉半夜鸾凤叫。

猿不敢号虎不鸣，一夜清风生万窍。此路高深易迷错，只见先生一双脚。

山中不似俗人家，有客但寻猿与鹤。西峰犹有秦宫女，身上乱毛如鸟羽。

秦时人事不忍闻，若见斯人莫与语。先生何以遗时人，先生有语醇乎醇。

莫分巧拙与强弱，莫将外物成天真。岂不见北邙山下狐狸窟，掘出枯骸与陈骨。

其閒岂无乡原人，其閒岂无强梁物。强梁物，乡原人，当时尔等空纷纷。

后来之事竟何如，不及痴儿醉梦之浮云。
禅人并化主写真求赞
释正觉（宋代）

赤肉一块，臭脓一袋。
何物著乎中，有应发於外，
妙入群机兮成三昧，个时撒手断崖前，
方见浑仑扑不碎。
客遗木香酝
黎伯元（元代）

黄封恩赐梦寥寥，胸次何时磊落浇。才士日新惭楚酝，酒徒星散守颜瓢。

霞生双脸衰能壮，春透三池渴渐消。酝酿太平谁曲蘖，弓旌未许傅岩招。
读书有感
戴表元（宋代）

最爱徐生欲避秦，海天东去不通津。
绝知胜似桃源境，男女同行五百人。
次韵答前水监王荀龙郎中重九感怀
韩琦（宋代）

应厌偏州节物荒，重阳前忍去安阳。双清易感霜茎怨，三雅难留露蕊芳。

不惜高吟来疾置，尚思衰叟会寒乡。谁知衣弊京尘客，乃是南宫卧锦郎。
水调歌头·落日几呼渡
刘克庄（宋代）

落日几呼渡，佳夕每留关。有时来照清浅，鬓云似潘安。一曲亲蒙君赐，两岸更无人迹，惟见鹭飞还。隙地欠栽接，蕉荔杂黄丹。柳全疏，松尚幼，怕摧残。旁人笑我痴计，管钥费防闲。翁意在乎林壑，客亦知夫水月，满腹贮清寒。赋咏差有愧，赤壁与滁山。
同郭宫允包廷尉登台望西山兼待夜观星感赋
卢龙云（明代）

杯酒同登望远亭，蓬莱下直辍谈经。披襟爽气来千叠，入夜祥光拥万灵。

贯索分明联法象，紫微清切傍天庭。孤臣十载称郎宿，此夕长安尚客星。
送江陵柳教授归潭州
项安世（宋代）

上苑归来十六年，青山相对各无毡。
道林说法非吾坐，绛帐谈经觉子贤。
举世不为寒畯地，先生未改腐儒天。
亲朋莫讶知音少，直道传家自祖先。
公退三首
苏籀（宋代）

缪簉康庄列大夫，沈研历久到盘盂。
囊余佔毕乾萤火，家有凌云旧履凫。
般若初心依耋老，参同内事靳儒臞。
吐音悫讱尝闻见，邂逅周旋只小巫。
凤凰台上忆吹箫 掬水月在手
于启璋（清代）

天际云空，枝头风逗，萧然凉浸疏桐。看烟凝翠嶂，露泣寒蛩。

缥缈冰轮出海，秋气静、玉宇玲珑。怡情处、闲乘舴艋，醉折芙蓉。

溶溶。光浮绿沼，爱月连素浪，水接蟾宫。把清波摊破，纤指轻笼。

应念姮娥难遇，莫分手、放过池东。从今后，准期三五，此地相逢。
星岩二十景 其五 金阙朝阳
郭棐（明代）

天开琳阙粤山头，日射瑶题碧水流。欲向仙都觅黄鹤，直看双顶瑞光浮。
鲛绡
吴融（唐代）

云供片段月供光，贫女寒机枉自忙。

莫道不蚕能致此，海边何事有扶桑。
醉思仙（寓居妙湛悼亡作此）
孙道绚（宋代）

晚霞红。看山迷暮霭，烟暗孤松。动翩翩风袂，轻若惊鸿。心似鉴，鬓如云，弄清影，月明中。谩悲凉，岁冉冉，蕣华潜改衰容。

前事销凝久，十年光景匆匆。念云轩一梦，回首春空。彩凤远，玉箫寒，夜悄悄，恨无穷。叹黄尘久埋玉，断肠挥泪东风。
菩萨蛮·宝刀迎面摇寒雪
佚名（宋代）

宝刀迎面摇寒雪。琼梳掠鬓横新月。红颊驻长春。绿鬟轻绾云。解飘并括敛。到处题名遍。飞诏待追还。荣居供奉班。
醉送李协律赴湖南辟命，因寄沈八中丞
白居易（唐代）

富阳山底樟亭畔，立马停舟飞酒盂。曾共中丞情缱绻，

暂留协律语踟蹰。紫微星北承恩去，青草湖南称意无。

不羡君官羡君幕，幕中收得阮元瑜。
西江月 宝云真觉院赏瑞香
苏轼（宋代）

公子眼花乱发，老夫鼻观先通。领巾飘下瑞香风。

惊起谪仙春梦。

后土祠中玉蕊，蓬莱殿后鞓红。此花清绝更纤秾。

把酒何人心动。
次韵彦继用前辈韵三首 其二 别岁
朱松（宋代）

旧岁已趣驾，为我不少迟。凡心畏增年，而岁岂容追。

丈夫有蠖畏，牢落天南涯。收功英妙年，豪杰彼一时。

宁当如秦越，坐视瘠与肥。邻翁意诚厚，酌酒宽愁悲。

慇勤何时忘，祝我致好辞。抚世非吾事，诸公正扶衰。
失题
苏轼（宋代）

独鹤南飞送好音，山中桥梓共成阴。
深衣伛偻如初命，卮酒从容向晚斟。
城里谁家开寿域，堂东多士作儒林。
清霜未落黄花在，笑折高枝绕鬓簪。
禽言九首·郭公
刘克庄（宋代）

郭公郭公曾君国，魂化为鸟憾未释。
满目山河属别人，旧时宫未归不得。
更姓改物今千春，历历记忆常如新。
郭公蜀帝两痴绝，自古失国知几人。
少年行 其二
贯休（唐代）

自拳五色裘，迸入他人宅。却捉苍头奴，玉鞭打一百。
集古 雨后出郊
李俊民（金朝）

柳塘烟起日西斜，马踏春泥半是花。何处最伤游客思，绿阴相閒两三家。
常禅师塔
楼钥（宋代）

当时道价极光华，鸷兽相随共一家。
象去虎亡师亦老，不须百鸟更衔花。
七瑞堂
刘摰（宋代）

草木生成亦偶然，谁将枝干验祥编。如何并作当时瑞，寂寞如今五十年。
拟津人歌
崔敦礼（宋代）

吾之舟兮常虚以游，哀乐喜怒兮一毫不留。
不与物涉兮驾空以浮，万方覆却兮无独吾舟。
吾之舟兮常虚以游。
还丹复命篇 其七
薛道光（宋代）

阴里十三言有象，阳中六七觅无踪。抽添运用须防谨，认取根源祖与宗。
偈颂一百四十一首 其一四一
释师范（宋代）

九旬今已满，那事竟如何。无为无事人，往往成蹉跎。

育王敢道不蹉跎，少年曾决龙蛇阵，老倒还同稚子歌。
请赵季宪
张爚（宋代）

来自东山东复东，飞空一剑伴丝桐。能令矮屋疏篱下，如在十洲三岛中。

鍊句入神敲夜月，谈玄动客笑春风。闻师曾得长生诀，同采丹砂访葛翁。
噶玛兰中秋见月呈杨太守 其一
吴镕（清代）

喜闻新土乐尧天，尽仰光明月影圆。甘露披皋徵硕德，仁风遍野庆丰年。

云开万里茅檐睹，霾尽千山海国妍。一片流辉秋皎皎，扬清度量信无边。
贉村望潮
张侃（宋代）

沿江一曲水通村，潮拍平沙满旧痕。落日镕金潮又涨，水天直接海山门。
刀镊工
释居简（宋代）

弹镊何曾款俗扃，清晨且了夜来经。匣非台镜人谁鉴，阅少年头雪易零。

老葛句留身后贵，颠僧发烬死前灵。白崖薙罢还来薙，饶得长安两独醒。
点绛唇
方千里（宋代）

池馆春深，海棠枝上斑斑雨。酒旗斜举。风滚杨花絮。

游子征衫，旗暖阑干处。空凝伫。杜鹃啼苦。还报南楼鼓。
送叶尚书奉祠二首
刘克庄（宋代）

先生清梦绕林泉，黄纸除书拜地仙。
报答吾君吾相了，徜徉某水某丘边。
事光白傅求闲后，衔似温公约史年。
笑向故山猿鹤说，古来晚节几人全。
和甫得竹数本于周翰喜而作诗和之
黄庭坚（宋代）

初侯一亩宫，风雨到卧席。
前日筑短垣，昨日始封植。
平生岁寒心，乐见岁寒色。
翩翩佳公子，为致一窗碧。
忆公来相居，筮吉龟墨食。
人言陋如何，我自适其适。
白眼对俗徒，醉帽坐攲侧。
人知爱酒耳，不解心得得。
阿堵绝往还，此君是宾客。
清风吹月来，懽甚齿折屐。
有节似见圣，无言谅知默。
数回长者车，犹恨地未僻。
阴雨打叶时，曲肱自宴息。
心游万物初，何处寻辙迹。
从来修竹林，乃是逸民国。
挽丘大卿二首
刘克庄（宋代）

方喜辽天孤鹤返，忽惊蔡岭一牛鸣。
理官未遣俦三后，拙宦才牛至九卿。
尽翦萑莆潢弄息，不囊薏苡粤装轻。
厚诬岂待他人雪，自有尧言与辨明。
晓离山隐
释永颐（宋代）

出山便与山花别，清露丛边不得留。
去伴水禽船上宿，石溪斜月下沧洲。
陪张鹤舫师吴白厂学博云龙桥玩月
郭仪霄（清代）

滟滟明月光，幽幽风露夕。江火侵寒芒，林阴筛碎黑。

沙滩更奇绝，石濑相抟激。蟾吐逐虬攫，下上金波掷。

一个水晶盘，散作千圭璧。掬手嗽其华，荡胸生虚白。

薄袂渐欲冷，清景别可惜。长啸一声秋，飞鸿远天碧。
三家店主人劝饮
李之仪（宋代）

早饮欲过午，感此去路遥。解衣酒家床，主人喜相招。

逡巡出饾饤，劝我饮一瓢。举手谢慇勤，宿酲犹未消。

报言雪满野，征辔相无聊。何如酩酊去，更可忘今朝。

年来颇解官，径欲随所邀。端愧五浆期，未觉群心摇。

偷薄日益窘，妙论轻鸿毛。何当受一廛，醉倒同渔樵。
河传·春晚
韦庄（唐代）

春晚，风暖。
锦城花满，狂杀游人。
玉鞭金勒，寻胜驰骤轻尘，
惜良晨。
翠娥争劝临邛酒，
纤纤手，拂面垂丝柳。
归时烟里，
钟鼓正是黄昏，暗销魂。
寻粹上人不值
蒋浩（清代）

溪馆落叶深，亭林人迹少。坐来清磬歌，虚窗郁幽抱。

独语下间阶，夕阳淡秋草。
再用韵述怀
虞俦（宋代）

少年发愤欲忘餐，信木能鑽透石盘。
灯火半生徒自苦，虀盐并日不嫌单。
嗟来未肯低头拜，臭腐那须着眼看。
何物马肝犹不悟，怜渠五利竟诛栾。
恨妆成
元稹（唐代）

晓日穿隙明，开帷理妆点。傅粉贵重重，施朱怜冉冉。

柔鬟背额垂，丛鬓随钗敛。凝翠晕蛾眉，轻红拂花脸。

满头行小梳，当面施圆靥。最恨落花时，妆成独披掩。
晓霜成花日色凄淡炙背南檐记所闻见
舒岳祥（宋代）

十月二十月二日，霜凇成花泥淈淈。
黑旗一点飞过村，成民缩头那敢出。
又闻鄞骑入连山，搜捕乡兵火庐室。
台明隔岭易张皇，纷纷徙家藏谷实。
须臾又报兵首擒，向来安民今未毕。
老夫开户望前山，且炙南檐半窗日。
题宝鸡县
陶应（宋代）

雪楼当月动清寒，渭水梁山鸟外看。闻说德宗曾到此，吟诗不敢倚栏干。
舟还江南阻风有怀伯兄
王安石（宋代）

几时重接汝南评，两浆留连不计程。
白浪黏天无限断，玄云垂野少晴明。
平皋望望欲何向，薄宦嗟嗟空此行。
会有开樽相劝日，鶺鴒随处共飞鸣。
送西苑径上人见深居冯常簿求寺记
释道璨（宋代）

西苑宝峰麓，占地宽一弓。
梵放殷青冥，与峰相长雄。
鬼域何方殷，包举归提封。
楼钟不敢鸣，僧趋邻寺钟。
径也铁石姿，直欲笺天公。
天高不可叫，虎豹守九重。
六年长安道，往殷如飞蓬。
云开日正杲，死草生华风。
青山复入手，尽扫狐兔踪。
鱼鼓发新响，松桂还旧容。
掘地寻泉源，锄荒理菊丛。
桃李一家春，万古无异宗。
玉色十丈煇，秀润交磨砻。
大书付谁氏，千载深居翁。
他年殷读碑，病眼摩朦胧。
为碑三夕留，卧听寒岩松。
嘉禾百咏·何城
张尧同（宋代）

报越心何壮，贪齐计已轻。
忠言殊不听，何用筑斯城。
临济和尚赞
释德洪（宋代）

一句中具三玄，一玄中具三要。脑后见腮村僧，向上更有一窍。
三教赞
释居简（宋代）

此三胜流，一笑聚头。其道不同，曷相为谋。至哉儒先，问礼于李。

李从竺乾，逮真实际。商隐于李，白眉最良。曰师师师，其来自唐。

车适大方，万里一辙。差之毫釐，肝胆楚越。
雪中
释德洪（宋代）

势密连空若推下，随风起舞不容追。门闲走犬无深巷，树暗栖容有剩枝。

旋拨地垆通宿火，却呵冻手写新诗。轩窗秀发惊清昼，万壑春归说向谁。
吴侍郎挽词二首 其一
刘敞（宋代）

高第贤良策，朝廷擢季功。固疑多直谏，不得久居中。

长啸临边月，孤飞避远鸿。盘桓周召际，重见二南风。
荷桥暮坐三首
杨万里（宋代）

水到荷花蔕，风生菰叶梢。
鸥凫晚声散，天水夕光交。
丁酉春绍兴书怀
赵鼎（宋代）

贺监湖边树树花，东风随意作纷华。那知老守怀归切，陇水秦云是我家。
太湖秋晚
章甫（宋代）

处处橙黄橘绿，家家莼菜鲈鱼。
昨夜秋风又起，扁舟谁赋归欤。
毛给事玉高祖母刘曾祖母魏双节诗
王鏊（明代）

姑孀居，妇孀居。姑誓不负夫，妇誓不负姑。艰危颠踣交相扶，两心炯炯冰玉如。

寒灯照影相映孤，床头遗息声呱呱。喣濡抱负夜辟纑，迄今有立非所图。

山南崔家大且都，天道耿耿良不诬。天道耿耿良不诬。
群仙册一十八首 其七 跨角兽
胤禛（清代）

凌霄丹嶂迥，行处彩霞飞。独角仙家骑，双童鸟羽衣。

遨游三岛遍，俯瞰九河微。南极寻前约，云边启玉扉。
题李文石太守明湖秋泛图
黄绍箕（清代）

岱阴逶迤截济渎，骨走鹊华才一束。涌泉望海无由趋，万斛珠玑落鼎腹。

大明寺杳楸桐高，历下亭存荷蓼馥。我侍轺传三春风，坐卧湖漘饮山渌。

晴岚摩空起南障，时棹波心拾苍玉。远怀济南名士多，于鳞贻上不可复。

柳零一遂寒燕归，憔悴烟条为君绿。红螺公子昔妙年，天藻秀出乾嘉前。

暂依芙蓉泛绿水，繁会竽瑟张琼筵。青帘白舫到秋晚，往往醉笔同春妍。

海棠泮边旧埽石，牛铎安得黄钟联。不惜我归遽，不惜君来暮，但惜湖山明丽无处无，倏忽转蓬云何住。

廿年交臂鬓头霜，同照黄河浊流处。披寻游迹堕渺茫，何况白雪夫于翳荒树。

我家瓯海君辽河，风云变态朝昏多。巫闾雁荡倚天望，念此坐损朱颜酡。

即看图中歌舞意，绛唇玉貌今柰何。但说净地如明镜，焉知新水非故波。

波流自转心自定，人浊何由我独净。要回众生大海光，与君共适濠梁性。

浩然东顾发长讴，他日临流须一证。
月岩
陈宓（宋代）

谁将玉斧凿岚烟，放出团团白昼天。
自是天公恨盈缺，故开云月要长圆。
恭和御制赐进士诗韵二首
袁说友（宋代）

云汉昭回下建章，鸾翔凤翥灿龙光。
晨奎错落皆谟训，圣语丁宁示抑扬。
自古求言开数路，只今兼听极群方。
一篇默寓忧勤意，正为成王不敢康。
寄文叔 其一
韩淲（宋代）

繁阴清影下黄鹂，想见虚堂昼寂时。试拨吏文危膝坐，篆香无与细风吹。
予往来秦熙汧陇间不啻十数年时闻下里之歌远
李复（宋代）

白羌纷纷急攻城，羌酋却走杀汉民。
汉民当前死不惜，瓯脱更有杀有人。
宿头道水客馆
李苞（清代）

重掩象肺腑，幽深寓耳目。峰疑日月避，山将天地束。

飞瀑频湿衣，悬厓欲压屋。对面岭云白，随意阶草绿。

跋涉已半月，淹留忽三宿。昼夜风雷响，春睡不敢足。
高士谦竹为崇安知县金怀赋四首 其一 风
陈琏（明代）

珊瑚石亚玉琅玕，摇曳云稍翠色寒。疑是朝真仙佩响，清音缥缈碧云端。
梅花七律
张道洽（宋代）

兀坐蒲团眼辄惊，数花点得一窗明。
月边再见古颜色，雪里独含春性情。
骨格三生传岛瘦，风标万世说夷清。
夜霜竹屋寒无奈，一笑持杯寿此兄。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其一
赵鼎臣（宋代）

久伏东海滨，窃慕暴公子。一朝乃吾僚，幸会有如此。

白发裹青衫，谁要相料理。吾犹及老成，馀音闻正始。
人日过伍国开有开与家珍家宝诸从芳集
李孙宸（明代）

竹下招携意转亲，开尊况复是芳辰。百年未老烟霞骨，七日能芳海国春。

共逐香尘群少侠，谁迟芳草待佳人。灯前解惜金花胜，便可芳君醉浃旬。
岁暮
陆游（宋代）

挹泉石鼎煎崖蜜，候火铜炉炷海沉。
一坐便应论十劫，不知岁月去駸駸。
奉别尧夫先生承见留数刻渍梅酒磨沈水饮别聊
李中师（宋代）

磨汤渍酒重分携，景霁风和二月时。
莫忘天津别君处，黄梅庭下半离披。
复过二首
苏泂（宋代）

西风奕奕细吟商，客枕凄然一夜凉。
吟尽苹花浑可事，少留荷叶盖鸳鸯。
德寿春帖子八首
曹勋（宋代）

腊余七日换年华，玉砌青萱半吐芽。
竹色松声清似玉，未须剪彩作春花。
禁直赐果
胡铨（宋代）

禁署装成宝缨络，冰盘翦出水晶盐。
传呼天上好消息，玉果新贫出御{匚里加佥}。
和韵戏索建中和诗
欧阳澈（宋代）

功名未遂冠凌烟，琢句投囊学阆仙。韫玉要令神物护，探珠岂待老龙眠。

宾王颇欠新诗债，子美回偿旧酒钱。自古逸才多涤器，醉来宜洒夺袍篇。
随渔村舅氏过鉴湖
朱绶（清代）

不泛南湖水，重归已十年。烟波如昨日，游钓忆从前。

细雨开花径，奇峰落画船。樵风应可借，同过若耶边。
烈王
徐钧（宋代）

齐为沽名特觐王，当时国势岂真强。
计来小缓庸何责，引得无君丑语扬。
杂咏一百首·姜诗
刘克庄（宋代）

晨兴风色恶，日晏汲归迟。
宁与闺中诀，莫令堂上饥。
感怀和周铁门韵兼呈汝南公二首 其一
江宏文（清代）

九重宫阙隔云霓，昔梦曾依浴殿西。青琐几人犹索米，玄都千树莫留题。

孤鸿出塞惊衰草，旅燕寻巢识旧栖。遥忆东山桥下路，秋风起处暮烟迷。
缆舟石
杨维桢（元代）

江边缆舟石，缆解不留痕。
长恨芜萍草，难同结缕根。
蒙恩除大蓬一首
刘克庄（宋代）

拜昭文相辟翘材，封冠军侯筑将台。
得以先生新主判，两为玉帝管蓬莱。
摘红英（赋花朝月晴）
刘辰翁（宋代）

花朝月。朦胧别。朦胧也胜檐声咽。亲曾说。令人悦。落花情绪，上坟时节。

花阴雪。花阴灭。柳风一似秋千掣。晴未决。晴远缺。一番寒食，满村啼鴂。
上天池
戴良（元代）

良游思已惬，胜地喜仍践。笋舆穿竹行，云路盘空转。

莲峰见崒嵂，天池睹清浅。石奇斜匝林，径古曲藏藓。

踌蹰日已晏，沾洒露犹泫。回驾谅难淹，逸趣叹莫展。

理乱良未形，得丧竟谁辨。寄言同怀客，且兹息疲蹇。
吉水寄阎侍御
李中（五代）

何处怀君切，令人欲白头。偶寻花外寺，独立水边楼。

不得论休戚，何因校献酬。吟馀兴难尽，风笛起渔舟。
送池州诸化士四首 其二
饶节（宋代）

独行如犀未足嘉，廛中随处自那伽。多应平等随缘度，岂必王侯将相家。
车
李峤（唐代）

天子驭金根，蒲轮辟四门。五神趋雪至，双毂似雷奔。

丹凤栖金辖，非熊载宝轩。无阶忝虚左，珠乘奉王言。
挽意一徐枢二首
刘克庄（宋代）

苦言玉座常追忆，坚卧蒲轮未易招。
昔喜凤来韶石奏，今愁鳌去海山摇。
覆瓯望绝民无福，亡鉴悲深帝辍朝。
欲向蟆陵沥卮酒，荒烟衰草路迢迢。
和陶读《山海经》，并引 其八
苏轼（宋代）

黄花冒甘谷，灵根固深长。廖井窖丹砂，红泉涌寻常。

二女戏口鼻，松膏以为粮。闻此不能寐，起坐夜未央。
陈勤之兄弟同登秀科俱宰江东大邑
宋庠（宋代）

上林春色老朱樱，谁见联科纪佛名。
睢苑妍辞俱右席，太丘遗佛肯惭卿。
离歌坐写埙箎恨，邑政行闻鲁卫声。
使橐尽堪传尺素，双函同慰一摇旌。
戊戌二月十日京湖袁总郎以堂帖至有诏复除户
岳珂（宋代）

昼长欹枕酣春卧，剥啄敲门惊梦破。
双旗健步衣正黄，爵罗骇梦久未尝。
泥紫一封芹诏香，王人繭牌亲遣将。
老夫五年坐奇谤，身则渔樵志犹壮。
岂无恋阙如子牟，强拟随装学张敞。
浮云满空能蔽日，云散天空日华出。
千三百载春又春，杜陵久矣无斯人。
黄衣走尘漫踆踆，纵了桴鼓何足云。
姑言絮舜工负恩，尧天舜日定不尔。
皎皎太空无点滓，当时下书便疑似。
聊坐和歌焉热耳，宁比三光覆盆底。
金羁欲脱还从头，络头齕草均一牛。
吾身本是报恩具，千年万年属明主。
感恩欲愬泪如雨，且原投谗畀豺虎。
郊居感兴
姜玄（明代）

绮岁遗明代，於陵老灌园。
渚林同桂隐，湖水即桃源。
贤圣多抔土，神仙少羡门。
达生无二术，惟有对芳尊。
太阳十六题 其五 背舍
耶律楚材（元代）

人亡家破更何依，退步悬崖撒手时。去岁生涯无寸土，今年活计更忘锥。
题虎丘
冯时行（宋代）

海甸平无际，突阜如踞虎。
杉松閟岩壑，殿阁焕藻黼。
老眼凌云閟，吴会略可俯。
昔游恍如昨，岁月不胜数。
老矣惬重来，病倦喜欲愈。
况复偕贤彦，清罅侑歌舞。
高谈闻善谑，锦绣落英吐，
篱菊粲佳节，山屐霁淫雨，
蜀客万里外，艰虞棘肺腑。
摧颓已无气，赖此作一鼓。
却欲挽长江，快意洗天宇。
且复置是事，秋风送归橹。
忆钱塘
释云岫（宋代）

初心未歇忆钱塘，不为间游再渡江。
自恨一生多癖病，四明山好懒开窗。
钱大参有和用韵谢之七首
曹勋（宋代）

露地全牛何湿湿，岂比汉阴负井汲。
拈出老胡向上机，便知挂一不成十。
餈韵杨公济奉议梅花十首
苏轼（宋代）

君知早落坐先开，莫著新诗句句催。
岭北霜枝最多思，忍寒留待使君来。
挽开国陈寺丞二首
刘克庄（宋代）

伯也不可作，叔兮犹典刑。
公车玉堂荐，书室鹤山铭。
久上通侯印，新营太祝厅。
衰年亲旧少，吟罢涕先零。
忆昔四首次陈鲁南韵 其一
文徵明（明代）

三年端笏侍明光，潦倒争看白发郎。只尺常依天北极，分番曾直殿东廊。

紫泥浥露封题湿，宝墨含风赐扇香。记得退朝归院静，微吟行过药阑傍。
采诗官－监前王乱亡之由也
白居易（唐代）

采诗官，采诗听歌导人言。言者无罪闻者诫，

下流上通上下泰。无灭秦兴至隋氏，十代采诗官不置。

郊庙登歌赞君美，乐府艳词悦君意。若求兴谕规刺言，

万句千章无一字。不是章句无规刺，渐及朝廷绝讽议。

诤臣杜口为冗员，谏鼓高悬作虚器。一人负扆常端默，

百辟入门两自媚。夕郎所贺皆德音，春官每奏唯祥瑞。

君之堂兮千里远，君之门兮九重閟.君耳唯闻堂上言，

君眼不见门前事。贪吏害民无所忌，奸臣蔽君无所畏。

君不见厉王胡亥之末年，群臣有利君无利。

君兮君兮愿听此，欲开壅蔽达人情，先向歌诗求讽刺。
怀山田作二首 其一 冬日
朱熹（宋代）

郊园多所乐，况此岁云暮。寒色澹遥空，清霜变红树。

欲舒林表望，讵识尘中趣。向晚寂无人，氤氲欲成雾。
送王彦龄承务还河内
释德洪（宋代）

武陵王郎高韵度，鞍马四方在定住。眼随泉石便吟哦，咳唾珠玑不计数。

我亦悠悠事不羁，浪萍风梗随安之。少室山前石兰若，邂逅便与同襟期。

兴来岸帻一长啸，清声激越穿云峤。竹林故事独未泯，人物如君独高调。

秋风猎猎促鸣蝉，归路千山入马鞭。白袍乌袖宜图画，不羡襄阳孟浩然。
谢太守惠酒
郑侠（宋代）

重阴未肯避阳明，飘风骤雨加震凌。
正月已缺二月近，滴水成冻威棱棱。
帝虽乘震利发生，令犹行冬重严凝。
莺皆迁乔忽入谷，鱼已弄暖翻藏冰。
此时草木亦成愁，只恐不得违其萌。
吁嗟羁穷景吊形，安得恝然如无情。
明良会合千载遇，乃以罪弃投荒荆。
单亲万里头应雪，不得朝晚奉甘磬。
闽岭之南方弄兵，杀气殊与生成争。
既不能辅助圣时使咸若，又不能慷慨帝前效昔人之请缨。
诗书满腹浪自饱，一句不得得推而行。
身虽则兀坐心惕惊，愁绪忽起填胸膺。
但听旷野深林调调刁刁有神号鬼泣声。真江太守真慈明，
惠施每每先意境茕。眼前突兀双玉瓶，
满贮玉液清冷冷。拜公之赐未敢倾，
不觉失笑三闾生。不学憔悴思独醒，
哺糟啜泣醨随其朋。往往一饮一石、五斗解酲，
被人呼作生刘伶。虽然遇酒而酩酊，
心不汝醉神亦宁。开樽又饮太守德，
和气坐觉生檐楹。不知凝冽自何去，
至於愁思皆自澄。乃知春功亦不还，
缄封只在瓶与罂。安得遽尔披重云，
划见白日临青冥。和气羽羽扇九壤，
枯枝朽质争敷荣。风雨时，泰介平，
圣君万寿寰海清。细草轻烟日边路，
凤管龙丝细可听。有耳不闻鼙与钲，
有目不识旗与旌，圣功浩荡不可名。
题紫蝴蝶花
孙继皋（明代）

蝴蝶梦为花，花开幻蝴蝶。紫艳双纷翻，香心不可拾。
和柴天休郑舍人奉祠太一见怀之作
宋庠（宋代）

初启冬冥琯，知祠毫忌坛。
云璈赓夜曲，琼蕊供朝餐。
真御扶飚远，仙威抱斗寒。
劳君怀晤语，此夕宿坡銮。
行荆坑道中
楼钥（宋代）

古涧随山转，征人趁水行。
悬崖当步险，空翠逼人清。
石路无寻直，沙田不亩平。
千岩得一二，亦足慰平生。
因公檄按游黄山
吴黯（宋代）

倏忽云烟化杳冥，峰峦随水入丹青。
地连药鼎汤泉沸，山带龙须草树腥。
半壁绛霞幽洞邃，一川寒雹古湫灵。
霓旌去后无消息，犹有仙韶动俗听。
中秋与朱甘节白沙赏月呈甘节兼寄其从子玭
陈献章（明代）

天壤与君分楚越，中秋高坐白沙庵。虽无丝管留人醉，且对沧波与客谈。

桂树何年攀月窟，竹枝今夜唱湖南。外沙子弟通家旧，一一烦君语阿咸。
句 其一
胡恢（宋代）

建业关山千里远，长安风雪一家寒。
悼花首湛长老二首
李昴英（宋代）

碧眸泓铁面，跣足衲悬鹑。
数日蒲团定，一如泥塑人。
施钱随散掷，忍辱已忘嗔。
丁字何曾识，拈提话转新。
如梦令·别恨眉尖无数
赵长卿（宋代）

别恨眉尖无数。后夜王孙何处。
歌馆与妆楼，目断行云.
凝伫。凝伫。忆泪千行红雨。
七月过孤山勤上人院
蔡襄（宋代）

青林蔼蔼日晖晖，薄晚凉生暑气微。
湖上清风如可载，画船十只不空归。
垂柳
李商隐（唐代）

垂柳碧鬅茸，楼昏雨带容。思量成夜梦，束久废春慵。

梳洗凭张敞，乘骑笑稚恭。碧虚随转笠，红烛近高舂。

怨目明秋水，愁眉淡远峰。小阑花尽蝶，静院醉醒蛩。

旧作琴台凤，今为药店龙。宝奁抛掷久，一任景阳钟。
浪淘沙 其二
张珊英（清代）

花影正亭亭。卷上帘旌。素娥有意欲相亲。恁耐浮云时掩映，做弄阴晴。

碧落浪翻银。涌上江鳞。一庭春色不分明。安得好风吹散也，依旧冰轮。
山口晓望
苏钦（宋代）

喜鹊寒鸦噪晚田，山前茅舍起炊烟。
小桥败叶风频扫，斜月平芜犊自眠。
临济赞
释祖钦（宋代）

眼生三角，头峭五岳，
三遭瞎棒折驴腰。一喝当空，
星斗落错。
次韵向和卿行松滋县与邹天锡夜语南极亭二首
黄庭坚（宋代）

冲风冲雨走七县，唯有白鸥盟未寒。
坐中更得江南客，开尽南窗借月看。
京口呈张合学
陈造（宋代）

归怀未用话南园，卧治于今又北门。
但息儿啼宽上意，小稽霆击取中原。
虎头锐视非无种，狮子当觞且勿喧。
更恐谭公家世事，断无宣劝定惊魂。
赋得碧甃寒根寿胡友松
顾清（明代）

曲廊阴阴清昼閒，砌台乱匝苔花斑。苍龙何年蜕寒骨，化为古松根屈蟠。

百折不能去，回戈折戟相撑住。突然奋起石为裂，散作孙枝不知数。

坚刚不容蝼蚁穴，正直默有神灵护。主人自是华阳仙，双瞳碧色耳垂肩。

平生丘壑有深癖，爱此松根时醉眠。薰风四月日正长，松阴满庭天气凉。

我来寿君劝君酒，摩挲铁石龙鳞香。松兮岁久根益深，流膏渗乳日侵浔。

更千年后重相寻，为君斸取根下苓。采花酿酒共君斟，飘然轻举紫山岑。
次韵得保州老张瓦研
洪适（宋代）

毛颖传既成，陶泓名不朽。陈楮接武来，论交篇籍囿。

千年铜雀接，瓦解沦坤厚。何人澄其泥，颇能髣髴否。

龙公天上客，金兰幸同臭。结束万里行，联翩五旬久。

清谈落玉麈，痛饮尽金斗。咳唾珠玑粲，挥翰不停手。

穷边得佳研，可出老吕右。瓦缶莫雷鸣，龙尾羞牛后。
局中听雨
张耒（宋代）

秋庭听雨断人声，凉入衣裾秋意生。
临水登山送归语，怜君解有许多情。
舟行遣兴五首 其三
汪藻（宋代）

高城吹角罢，别浦载灯归。岁晚客犹去，水寒潮亦稀。

一身将影屡，万事转头非。莫倚危樯望，清霜易满衣。
和牛相公游南庄醉后寓言戏赠乐天兼见示
刘禹锡（唐代）

城外园林初夏天，就中野趣在西偏。蔷薇乱发多临水，

鸂鶒双游不避船。水底远山云似雪，桥边平岸草如烟。

白家唯有杯觞兴，欲把头盘打少年。
望秦陵
苏舜钦（宋代）

雄心虽盖世，竟亦弃群臣。役重倾天下，时危启圣人。

石麟空举首，银海罢流春。陇阙今无复，应深行路尘。
次杜德常典签玉泉寺秋日感怀韵五首 其一
柯九思（元代）

万骑时巡九月回，年年望幸寺门开。儿童不识髯龙远，犹问君王几日来。
颂古五首 其三
释居简（宋代）

一字未曾谈般若，谩天谩地尽饶伊。祇园乞食归来后，法会因由又是谁。
再游九溪
周文璞（宋代）

昔年九溪十八涧，今度见之逾清真。
静依落落石路晚，闲绕寂寂山家春。
可怜潺湲似留客，更觉曲折能随人。
得得杖藜来尽目，野棠山杏亦精神。
拟古诗三十首 其十六 郭景纯
弘历（清代）

仙人世常有，所贵凌世出。燕昭及汉武，安得有仙日。

东海水汤汤，蓬莱山崒崒。元圃种琪花，神皋耸玉室。

是中炼水碧，羽化定可必。子登授我简，云是瑶台律。

大隐亦甚难，只有园称漆。
问杨柳
徐积（宋代）

我爱风流杨柳枝，杨柳如何报我诗。落花满面春风晓，借与丝鞭走马时。
偈
释志清（宋代）

天不能盖，地不能载。遍界遍空，成团成块。
训蒙绝句 其二
朱熹（宋代）

因辞可以验人心，心地开明辞必明。试把正人文字看，何尝巧滞与艰深。
孙志康许为南酿前日已闻籴米欣然作诗以问之
张耒（宋代）

平生一尊酒，风月不可无。
谪官将十年，一醉未易图。
市岂无旗将，官亦有酒垆。
薄乃捩齿酸，一滴不可沽。
英英孙夫子，臭味真吾徒。
自云得异蘖，乃出粳稻腴。
岁久精粹出，去者乃其粗。
酝酿才浃日，芳甘已盈壶。
伧人喻其力，若火经茅芦。
此语真野陋，殆出负贩夫。
前日闻吉语，籴米已在途。
每恨乏陈糯，价直如买珠。
怜君久客囊，倾倒无复余。
假器走仆僮，供我一笑娱。
欲为漉巾潜，请学涤器如。
作诗以讯之，何日陈尊盂。
河南严尹弟见宿弊庐访别人赋十韵
王维（唐代）

上客能论道，吾生学养蒙。贫交世情外，才子古人中。

冠上方簪世，车边已画熊。拂衣迎五马，垂手凭双童。

花醥和松屑，茶香透竹丛。薄霜澄夜月，残雪带春风。

古壁苍苔黑，寒山远烧红。眼看东候别，心事北川同。

为学轻先辈，何能访老翁。欲知今日后，不乐为车公。
贺水心先生七十
戴栩（宋代）

欲盟鸥鹭老昌湖，其奈君恩未许何。
迟此经纶今日后，定须酬折得年多。
著书新稿天无尽，阅世閒心海不波。
七十却嫌人贺寿，缭墙闭雨长庭莎。
送清溪郑中舍官满还京
张伯玉（宋代）

郑宰金闺彦，年来解绂归。
囊装轻剑在，场屋故人稀。
水馆酒初罢，霜江颿欲飞，
无烦重回首，行矣近天晖。
和朱彦伦教谕题山水障歌
胡奎（元代）

蓬莱仙人居五城，六鳌戴山波不惊。吮豪池头阎画史，扫雾驱烟移翠屏。

城中无山爱山好，凭轩迥出秋云杪。似有青猿隔薜萝，直疑白鹤回穹昊。

此中逸兴浩无边，流水桃花心杳然。括苍先生偶相过，想像石门之洞天。

石门洞口松花老，中有飞泉来一道。丹崖拔地千仞高，玉笋凌空众山抱。

轩辕骑龙登上台，下视培塿皆蒿莱。从今慎勿念乡里，一日看画须千回。
寄子山待制二绝
欧阳修（宋代）

闻君屡醉赏红英，落尽残花酒未醒。
嗟我落花无分看，莫嫌狼藉扫中庭。
过安平小集
王安中（宋代）

王鲔未荐春，永叹念河曲。游子怀故乡，书剑就装束。

横流一苇航，归日三秋促。属骖饶阳道，解鞅获馆谷。

鸣乌尾毕逋，喜信乱城角。邑中二三子，彼美温如玉。

行李往来者，东道礼尤笃。一尊相劳苦，桃瓜间红绿。

深严布金地，良可避蒸溽。呼龙劝客留，雨声裂华屋。

诸公气吐虹，不鄙余录录。号呶叫博卢，露跣围弈局。

漫郎本何者，蒿蓬倚松竹。更不效天随，凄其茹杞菊。
柳梢青（乙巳二月西兴赠别）
陆游（宋代）

十载江湖，行歌沽酒，不到京华。底事翩然，长亭烟草，衰鬓风沙。

凭高目断天涯。细雨外、楼台万家。只恐明朝，一时不见，人共梅花。
大姓输钱诗
李正民（宋代）

大姓输钱欲赡军，州符县帖闹如云。于今却羡钟山老，用尽经纶得二分。
重过福兴院 其二
吕南公（宋代）

乞钱谋食总悠悠，两事平生话亦羞。何意茂林脩竹下，今年还得一回游。
句
王从（宋代）

尘心依水净，归鬓与山青。
胡桃
萨都剌（元代）

武陵仙子裙如血，不肯洞中事幽绝。东风吹佩嫁西羌，生子棱棱刚似铁。

道逢贾客怀故山，遣儿随客东南还。铜铃破晓广沙漠，蜡弹缄愁度玉关。

瑶池阿母沈吟久，何物外孙如此丑。撇归鹦鹉不回头，欲啄无由堪下口。

谁知造化无秋春，人间枯槁中清淳。请君剖破浑沦看，会见空腔都是仁。
句
贾昌朝（宋代）

坐忆蛟桥此日新。
冬日北斋
寇准（宋代）

寒风飒飒响庭槐，爱日明窗坐北斋。
闲忆故山归未得，旧游时展认云崖。
闻辘轳
刘敞（宋代）

辘轳复辘轳，日夜声相续。长绠无已时，深泉变空谷。

君不见开辟至今千万年，斗枢坤轴相回旋。河汉西流亦不息，见尔沧海成桑田。
煎白云茶二首 其二
张镃（宋代）

嫩芽初见绿蒙茸，已破人间睡思浓。玉食会当陪上苑，贵名高冠密云笼。
寓居·其一
叶绍翁（宋代）

云补青山缺，琴销白日长。
鸥从雨外没，蛇入树间藏。
客久衣常黑，童蛮发半黄。
萤多邻舍少，此意自凄凉。
久雨
王安石（宋代）

煤炱著天无寸空，白沫上岸吹鱼龙。
羲和推车出不得，河伯欲鱼山为宫。
城门昼开眠百贾，饥孙得糟夜哺翁。
老人惯事少所怪，看屋箕踞歌南风。
郊居
王质（宋代）

不著乌纱帽，自开青竹篱。雁号残月渚，猿挂冷霜枝。

有泪不知落，无心空自悲。人情正翻覆，去住总难期。
重建东峰亭
裴丹（唐代）

大贤志勋略，琢石依崔嵬。声容问古今，文字埋草莱。

仰想驻旌戟，仍闻建亭台。胡为积岁荒，密迩无人开。

顾鄙作吏间，探幽来此隈。披寻忽惊喜，叹咏空徘徊。

盼睐得殊境，卑高怯冗材。薙芜碧藓出，芟竹鲜风来。

危槛架幽谷，飞轩标胜垓。分明见城郭，毕竟抛尘埃。

叠嶂天外展，长溪林际回。平原淡烟境，远壑生云雷。

物象宁极已，英灵信悠哉。凄清汎瑶瑟，放浪酣金杯。

求古外凡意，立言悲自媒。永怀紫芝客，眺览期相陪。
咏钟
宋之问（唐代）

既接南邻磬，还随北里笙。平陵通曙响，长乐警宵声。

秋至含霜动，春归应律鸣。岂惟恒待扣，金簴有馀清。
閒居即事
俞德邻（宋代）

尘外江村野老家，穷年兀兀笑盘蜗。素琴横膝一尊酒，纱帽笼头七椀茶。

编竹作桥看蚁渡，种花成坞听蜂衙。閒中自有经纶事，寄语时人莫笑哗。
铅山写怀
曹松（唐代）

天涯兵火后，风景畏临门。
骨肉到时节，团圆因梦魂。
池塘营水眼，岭峤结花根。
耳纵听歌吹，中心不可论。
西苑诗十首 其五 藏舟浦
马汝骥（明代）

凤殿临瑶水，龙舟锁白云。楼台疑上汉，箫鼓忆横汾。

池岂昆明凿，波犹太液分。昔年浮万里，兰桂咏缤纷。
浣溪沙 立春日病中作今岁逢闰首尾两春
王世贞（明代）

柏叶金花自趁人。青丝白玉未沾唇。半床衾冷半残身。

几度黄杨犹厄闰，一年衰草再逢春。东风为我太慇勤。
次韵曹霜厓园梅为风所苦
潘希曾（明代）

寄语逋翁莫漫悲，风狂未损好花枝。芳宜送酒何愁落，香欲沾衣不惮吹。

乍点宫妆凭小试，渐成鼎味待深知。繁华摆落尤奇绝，月夕来看豫作期。
过吴木虚寓斋
李秉礼（清代）

怜君栖息处，地僻少人寻。野水带茅屋，远风生竹林。

鸟声临涧响，花气隔帘深。好是关情甚，无时却废吟。
次韵和颍昌叶翰林 其一 同许学士亢宗干誉汎舟潩水
程俱（宋代）

高云下甘泽，肤寸即有馀。瀛波纳牛迹，亦复鳣鲸居。

翰林补天手，妙语追三闾。聊从颍川借，似厌承明庐。

坐令啸诺地，不异畏垒墟。斯人乐佳政，欣若饱稻鱼。

恢恢云梦胸，中有几石渠。时来潩水旁，傲睨万物初。
草书屏风
韩偓（唐代）

何处一屏风，分明怀素踪。
虽多尘色染，犹见墨痕浓。
怪石奔秋涧，寒藤挂古松。
若教临水畔，字字恐成龙。
金缕曲·亡妇忌日有感
纳兰性德（清代）

此恨何时已。滴空阶、寒更雨歇，葬花天气。三载悠悠魂梦杳，是梦久应醒矣。料也觉、人间无味。不及夜台尘土隔，冷清清、一片埋愁地。钗钿约，竟抛弃。
重泉若有双鱼寄。好知他、年来苦乐，与谁相倚。我自中宵成转侧，忍听湘弦重理。待结个、他生知己。还怕两人俱薄命，再缘悭、剩月零风里。清泪尽，纸灰起。
颂古十一首
释咸杰（宋代）

一顿浑家尽灭门，更加两顿累儿孙。
银山铁壁俱穿透，万里无云宇宙分。
贺拜罢南郊献诗
黄裳（宋代）

中天台上闻天语，将下人间会真主。王室堂开秋意深，匆匆瑞气排群阴。

插空仪物望不断，文采高下成遥林。铁衣十万熊罴勇，忽拥天衢海涛动。

两序朱帘语相庆，皆谓君王能绍圣。昭昭神考体天德，昔向明堂布仁政。

君王欲报天地恩，乃修宗祀开端门。玉辂亭亭张日月，中望尧云降天阙。

清宫行事斋心微，默与神交谁得知。献飨归来待祠殿，上帝先从道心见。

龙衣登降天香浓，一片钧天庭燎中。振鹭于飞佩声响，恍如三代观臣工。

先皇基绪既肯构，配侑岂或惭高穹。安得公尸不来燕，自是诸侯皆望风。

奏歌已荐致和乐，饮受乃酢持盈功。晓来忽听道傍语，从此天观观九叙。

琐琐愚臣何所补，只愿献诗归乐府。
句
山野人（宋代）

莺藏杨柳金歌舞，蝶宿梨花雪梦魂。
山海奇观为崇安司训屠景赋
黄仲昭（明代）

武夷之山天所辟，三十六峰炫丹碧。中有精庐祀紫阳，万古斯文赖昭晰。

东海之水龙所宫，吞吐日月涵长空。海滨佳气忽融结，千年邹鲁闻儒风。

屠君袖然东浙彦，一经早领乡闱荐。屈登乙榜教崇安，剑气时作虹光见。

年来捧檄过吾莆，平海武学需师模。清操何尝问修脯，雅志但欲谈诗书。

武夷正在崇安境，千古奇观君已稔。高山仰止长不忘，进德之功岂容寝。

平海城临东海滨，洪涛细浪皆成文。君子之文能若此，司马子长焉足论。

观象于山德应进，观法于海文尤盛。来春三策献天人，疾雷一声寰宇震。
过主岭
杨万里（宋代）

昨日山行尚有村，今朝岭塞更无门。
仰攀苔磴上绝顶，却倒篮舆下峻峦。
身觉去天才寸许，岸临无地不堪看。
前头尚有芙蓉在，此岭难登未是难。
又得一绝句
杜范（宋代）

白句方从万玉妃，安排红袖点春晖。
一寒自笑无毡客，三酌匆匆早赋归。
读金元诸公遗集各赋一章凡五首 其四 张光弼
何允泓（明代）

画省无心久握兰，西湖花月正丛残。共传军府题诗客，肯作吴藩入幕官。

杨柳花时频纵酒，牡丹开后独凭阑。最闲园里征歌处，江左三人管幼安。
水调歌头 浮远堂
仲并（宋代）

静练平千顷，华栋俯画流。凌晨画戟，来看宿雨断虹收。

八九胸画云梦，三千笔端风月，无处快凝眸。笑咏一堂上，挥麈气横秋。

俯危阑，红日下，暮云稠。无穷伟观，祗应天意为君谋。

容我时醒时醉，独泛微烟微雨，浩荡逐轻鸥。不羡岳阳胜，丹碧耸层楼。
姑苏怀古
卢大雅（明代）

胥目悬门乌喙过，至今哀怨入吴歌。山河不为兴亡改，城社其吴感慨何。

废苑春深芳草满，荒台秋尽夕阳多。醉来一觉扁舟梦，也胜豪华逐逝波。
听徐雪江琴
汪元量（宋代）

徐卿寒夜弹玉琴，冻云妒月波澄阴。
海上神峰削幽翠，十二楼澄玉妃坠。
湘娥素女相对泣，翠竹苍梧泪痕湿。
幽兰不香蕙花死，千愁万怨青枫里。
风敲叶脱雨如啸，百鸟喧啾孤凤叫。
老龙吐珠亦洒洒，山鬼摇闩走堂下。
徐卿徐卿且停手，呼儿割鸡酌春酒。
曲高调古人不识，侧耳西楼咽筝笛。
题工部文侍郎周翰郭熙平远二首一
晁补之（宋代）

渔村半落楚江边，林外秋原雨外天。
谁倚竹楼邀大艑，天涯暮色已苍然。
夜闻浣花江声甚壮
陆游（宋代）

浣花之东当笮桥，奔流齧桥桥为摇。分洪初疑两蛟舞，触石散作千珠跳。

壮声每挟雷雨横，巨势潜借鼋鼍骄。梦回闻之坐太息，铁衣何日东征辽。

衔枚度碛沙飒飒，盘槊断陇风萧萧。不然投檄径归去，短篷卧听钱塘潮。
点绛唇·花落花开
丘崈（宋代）

花落花开，等闲不管流年度。旧游何处。浅立空凝伫。惊拍栏干，游见春将暮。凭风絮。为人飞去。散作愁无数。
括江神子·狂胡鞍马自为家
林正大（宋代）

狂胡鞍马自为家。遣宫娃。嫁胡沙。万里风烟，行不见京华。马上沙归哀怨极，推却手，奏琵琶。
胡儿共听亦咨嗟。貌如花。落天涯。谁按新声，争向汉宫夸。纤手不知离别苦，肠欲断，恨如麻。
题罗溪李店二首
杨万里（宋代）

栋宇整齐窗户明，一峰对面一江横。
下程长是无佳店，佳店偏当未下程。
自荆诣襄途次杂咏 其二
高其位（清代）

村舍随缘十日留，翛闲端不羡封侯。雪泥鸿爪天涯路，几许闲情伴白鸥。
古墓
刘克庄（宋代）

石麟阙耳笋生苔，要读丰碑与客来。
精舍荒凉僧已出，瓦墙一朵佛桑开。
送从弟永任饶州录事参军
李嘉祐（唐代）

一官万里向千溪，水宿山行鱼浦西。日晚长烟高岸近，

天寒积雪远峰低。芦花渚里鸿相叫，苦竹丛边猿暗啼。

闻道慈亲倚门待，到时兰叶正萋萋。
句
宋祁（宋代）

至公三籍在储胥。
示子砺
王翰（唐代）

我家本燕云，皇考昔膴仕。门户早单弱，田园久废寘。

中原丧乱早，骨肉不得恃。兄弟弃草野，松楸作平地。

今我虽偶存，贫病苦交至。有尔且煖眼，嗣续得不坠。

富贵人所愿，诗书须尔事。头角似稍长，难以杂童稚。

玉琢终待磨，木揉后成器。寸阴必自惜，前脩可追跂。

数数恐伤恩，斯言尔当志。
高宗皇帝挽词 其三
洪刍（宋代）

紫塞连沙漠，天亲堕杳冥。竟能襄水祏，复见养慈宁。

孝道光千古，精神格上灵。典谟垂不尽，赫赫照丹青。
仁宗皇帝挽词五首
王珪（宋代）

忆昨颁遗诏，犹闻玉几香。
鼎湖龙已去，汾水雁空翔。
北极星辰暗，三山日月长。
宸游在何处，尚想赭袍光。
上魏太守寿
曾丰（宋代）

腊雪纷纷天散花，余清不但茁梅芽。
更添西汉贤良种，聊振中兴宰相家。
双手幸犹堪活国，百年元不在餐霞。
寿随名勒南山石，石可磨砻寿莫涯。
新诗
裴秀（魏晋）

姬文发号令，哀穷先令贱。齐景吐德音，益治一国半。
一剪梅 戏简西峃宿杏花楼
杨慎（明代）

宋玉墙头杏子花。香也堪夸。艳也堪夸。东风鸟外一枝斜。

问是谁家。江上人家。

肯信流年鬓有华。诗咏红霞。酒泛流霞。低声昵语似雏鸦。

人在天涯。忘却天涯。